cyanic-selkie/wikianc huggingface dataset:
קורה (דמות)
אווטאר קֹורָה (באנגלית: Avatar Korra) היא דמות בדיונית והגיבורה הראשית בסדרת הטלוויזיה המונפשת "האגדה של קורה", המשמשת כהמשך לסדרת הטלוויזיה "אווטאר". הדמות, פרי יצירתם של מייקל דנטה דימרטינו ובריאן קונייצקו, דובבה במקור על ידי ג'נט וארני ובעברית על ידי דקלה הדר.
קורה היא כשפית מים משבט המים הדרומי, והיא האווטאר הראשון בעל יכולת כשפות מתכת. היא עקשנית, קשוחה, כשפית מעולה אך חווה קשיים בפן הרוחני. קורה היא בתם של טונרק וסנה, אחייניתו של אונלק ובת דודתם של אסקה ודסנה, הייתה שחקנית באולימפי־כשף, וניהלה מערכת יחסים עם כשף האש מאקו. במהלך העונות 3 ו-4 גוברת החברות בינה ובין אסאמי, ובסוף העונה הרביעית השתיים יוצאות יחד לחופשה בעולם הרוחות והופכות לזוג הביסקסואלי הראשון והיחיד בזיכיון.
מדבבים
דמותה של קורה מדובבת באנגלית, שפת המקור של הסדרה, על ידי ג'נט וארני כאשר בפרק הראשון, את הדמות בצעירותה דיבבה קורה בייקר. בדיבוב העברי של הסדרה מדבבת את הדמות דקלה הדר.
ספר ראשון - אוויר
חברי הלוטוס הלבן מוצאים אותה במהלך חיפושם אחר גלגולו החדש של אווטאר אנג. אחרי שסיימה את לימודי כשפות מים, אדמה ואש במגוריה בקוטב הדרומי, היא עוברת לבירת הרפובליקה המאוחדת, רפאבליק סיטי, כדי ללמוד כשפות אוויר מהמאסטר בכשפות האוויר היחידי באותה תקופה, מאסטר טֶנְזֶן, בנו של אווטאר אנג. קורה מתקשה באימוניה ונכנסת לקבוצת אולימפי־כשף - ספורט לחימה בכשפות, יחד עם בולין ומאקו, אחים יתומים שגדלו ברחובות. לא הרבה לאחר מכן, החבורה פוגשת את אסאמי סאטו, בתו של מנהל תאגיד "תעשיות העתיד" וממציא ה"סאטו-מובילים" (מכוניות עידן פליז). כאשר אביה של אסאמי מתגלה כחבר בארגון השוויונאים, ארגון מהפכני נגד כשפים בהנהגת אמון. החבורה בורחת ממנו ומתחילה לגור יחד עם קורה אצל טנזן.
לאחר שהתעמתה עם חבר המועצה טרלוק במשרדו, הוא תקף אותה באמצעות כשפות דם, חטף וכלא אותה בתא מתכת בבקתה סודית ומרוחקת. חבריה של קורה חיפשו אותה ללא הצלחה אך לאחר כמה ימים מגיעים אמון ואנשיו למקום ובעוד שאמון מתעמת עם טרלוק הוא מצווה עליהם להביא אליו את קורה, הוא הזהיר אותם ממנה וציווה עליהם לחשמל את תא המתכת לפני שהם פותחים אותו. קורה ששמעה על כך מתוך התא נתלתה על בד שקשרה לסורגים העליונים וכך נמנע מהתחשמלות. לאחר שהשוויונאים פתחו את התא היא גברה עליהם ויצאה מהבקתה. היא מביטה באמון אשר הניח את טרלוק במשאית ויורה עליו חניתות מקרח, הוא רודף אחריה אך עוצר לאחר שהיא מתרחקת על ידי החלקה על הקרח.
הפיכה
לאחר ההפיכה שביצעו השוויונאים בעיר, גילו מאקו וקורה את טרלוק כלוא באי המקדש והוא סיפר להם כי הוא ואמון אחים למשפחה של כשפי דם. כעת התכוונה קורה להשתמש במידע זה על מנת לחשוף את עובדת היות אמון כשף ולפגוע בתמיכת ההמון בו. היא הסתננה לכינוס השוויונאים בזירת קרבות האולימפי-כשף וסיפרה להמונים על כך שאמון הוא כשף דם ובנו של יקון. אמון בתגובה חשף את פניו המצולקות, דבר אשר אימת לכאורה את גרסתו כי הוא בן למשפחת איכרים אשר נסחטה על ידי כשף אש שצילק אותו. לאחר מכן הועלו על הבמה טנזן ובני משפחתו קשורים לעמודי עץ ואמון הכריז כי עוד בכנס זה הוא עומד לפטור את האנושות מכשפות אוויר לנצח. בתגובה, ירה מאקו ברק לעבר הבמה וכמעט פגע באמון אשר התגלגל לאחור. בזמן שמאקו נלחם באמון ובאנשיו, קורה שחררה את כשפי האוויר ואת טנזן אשר העיף את אמון מהבמה. קורה הורתה לטנזן לברוח ולשחרר את אשתו ובנה התינוק בזמן שהיא ומאקו יסיחו את דעתו של אמון. לאחר שגילה את מאקו וקורה באחד מאולמות הספורט, לקח אמון את יכולת הכשפות של אווטאר קורה באמרו "אמרתי לך שאהרוס אותך". לאחר שכמעט נטל גם ממנו את הכשפות, מאקו מוטט אות אמון על הרצפה ונמלט עם קורה בידיו. אמון פתח במרדף אחריהם, גבר על מאקו על ידי כשפות דם ולפני שהספיק לקחת ממנו את הכשפות, קורה הדפה את אמון אחורה על ידי אגרוף אוויר אותו עשתה בפעם הראשונה בחייה. הוא התעשת וניסה לגבור עליה אך היא הדפה אותו שוב מעבר והוא נזרק לעבר הים דרך חלון הבניין, מה שאילץ אותו להשתמש בכשפות מים לעיני המון על מנת להינצל מטביעה ולאחר שהבין כי הפסיד את תמיכת מאמיניו ברח מהמקום והתאבד ביחד עם אחיו וכך קטרה נותרה היחידה שמסוגלת לכשף דם.
במפגש רוחני עם אווטאר אנג הוא מעניק לה את היכולת להחזיר לקורבנותיו של אמון את הכשפות. אחרי רצף של שברונות לב בין קורה, בולין, מאקו ואסאמי, מאקו וקורה מסיימים את העונה כזוג.
ספר שני - רוחות
קורה וחבריה מגיעים לקוטב הדרומי שם הם מותקפים על ידי רוחות אפלות. דודה של קורה וצ'יף השבט הצפוני אוּנָלַק מציל אותם מהרוחות ומציע להיות המאמן הרוחני של קורה. קורה מקבלת את ההצעה למורת רוחו של טנזן וחבורת האווטאר נותרת בקוטב הדרומי, בעוד שטנזן ומשפחתו יוצאים לחופשה במקדשי האוויר. לאחר שבעצת אונלק קורה פותחת את השער הדרומי לעולם הרוחות, הם חוזרים לשבט המים הדרומי ומגלים שכוחות השבט הצפוני שתחת הנהגת אונלק הגיעו ושבטי המים על סף מלחמת אזרחים. אביה של קורה ואחיו של אונלק, טונרק, מתנגד לכוחות הכובשים. לאחר שנפגעה מרוח אפלה נסחפת קורה לחוף אי מבודד בו חווה חיזיון של אווטאר וואן ועל הדרך שבא התאחד עם רוח האור ראאבה כלא את רוח האופל, וואטו והפך לאווטאר הראשון בהיסטוריה לפני עשרת אלפים שנה. היא מבינה שהמיזוג ההרמוני, נקודת זמן המתרחשת פעם בעשרת אלפים שנה עומדת להתרחש בקרוב וגורל העולם ייקבע לעשרת אלפים השנים הבאות.
דקות לפני ההתכנסות ההרמונית השתמש אונלק בג'ינורה על מנת להכריח את קורה לפתוח את שער הרוחות הצפוני ובכך לאפשר לו ולרוח האופל וואטו להתאחד ובכך לנסות לגבור על האווטאר. בתחילה אונלק כמעט גבר על קורה ואף ניתק את החיבור שלה עם ראאבה ובעקבות זאת גם עם האווטארים הקודמים. היא מצליחה לבסוף להביס את אונלק ולהתמזג מחדש עם ראאבה בכך שהיא מתחברת לאנרגיה הקוסמית של היקום ולרוח של עצמה, אך הקשר שלה עם האווטארים הקודמים נותר מנותק. קורה כולאת את ואאטו והורגת את אונלק, אך היא מחליטה להשאיר את שערי הרוחות פתוחים, היא אומרת לטנזן שאולי אווטאר וואן טעה בכך שסגר אותם, מה שמתחיל עידן חדש של דו-קיום בין רוחות ובני אדם.
ספר שלישי - שינוי
בעקבות המיזוג ההרמוני, אלפי אנשים לא כשפים ברחבי העולם מגלים כי ביכולתם לכשף אוויר. טנזן וקורה יחד עם ג'ינורה, מאקו, בולין, בומי ואסאמי יוצאים לממלכת האדמה במטרה לאתר ולגייס את כשפי האוויר החדשים על מנת שישכנו מחדש את מקדשי האוויר ויחזירו את האומה לתפארתה. במהלך המסע מתגלה להם כי מלכת האדמה שובה כשפי אוויר כדי שישמשו בחיילים בצבא האדמה אך הם משחררים אותם.
באותו זמן, מסדר אנרכיסטי עתיק בשם "הלוטוס האדום" חוזר לאחר שמנהיג המסדר, זאהיר, קיבל כוחות כשף אוויר ומשחרר 3 מחבריו, כשפים חזקים ומלאי עוצמה והם יוצאים במטרה לחסל את האווטאר ואת כל שאר מנהיגי העולם. בהמשך, יחד עם לין, הם מגיעים לעיר בשם זאופו העשויה ברובה ממתכת וחיים בה כשפי מתכת. העיר שייכת לאישה בשם סו-יין (בקיצור סוּ), המתגלה כאחותה של לין. בצאופו, סוּ מלמדת את קורה כשפות מתכת, וכך קורה הופכת להיות האווטאר הראשונה שמסוגלת לכשף מתכת. "הלוטוס האדום" מנסים לחטוף את קורה בעיר, אך נכשלים. מאוחר יותר, המסדר חוטף את מאקו ובולין ומתנקש בחייה של מלכת האדמה, ובכך מפיל את העיר בה־סינג־סה.
לאחר ההתנקשות במלכת האדמה על ידי הלוטוס האדום, יצאו שליטי האומות הנותרים, צוקו וטונרק לפגישה שאורגנה על ידי לין בנווה דקלי הערפל, שם קורה וחבריה פוגשים את צוקו לראשונה. במהלך הפגישה זאהיר מציב להם אולטימטום - שאם קורה לא תסגיר את עצמה הוא ישמיד את כל כשפי האוויר (כל כשפי האוויר היו באותה העת במקדש האוויר הצפוני), צוות האווטאר ממהרים להגיע למקדש האוויר אך צוקו מארגן את דרוק, הדרקון שלו, לקראת חזרה לאומת האש באומרו שאם חברי הלוטוס האדום שמו להם למטרה להתנקש בשליטי האומות האחרות עליו ללכת ולהגן על בתו שליטת האש איזומי. לפני שהוא עוזב קורה שואלת אותו מה לדעתו אווטאר אנג היה עושה במקומה, צוקו ענה לה שחלומו של אנג היה להקים מחדש את אומת האוויר והוא היה עושה הכל בשבילם, אך זהו מתפקידו של האווטאר לדאוג לכלל האומות. קורה הודתה לצוקו על עצתו וציינה שאירו צדק שכדאי להכיר את צוקו, צוקו הופתע משום שלא היה מודע לכך שקורה פגשה את דודו המנוח.
קורה מחליטה להסגיר את עצמה אך מגלה שזאהיר שיקר לה. מסדר הלוטוס האדום משיג רעל שמכריח את קורה להיכנס למצב האווטאר, על מנת להרוג אותה במצב האווטאר ולשים קץ למחזור האווטאר. הם כמעט מצליחים, אך קורה משיבה מלחמה. בזמן הקרב כשפי האוויר מצליחים לברוח ובעזרתם קורה מצליחה לגבור על זאהיר ולכלוא אותו. לאחר הקרב, סו מוציאה את רוב הרעל מגופה של קורה. אך הרעל היה בגופה יותר מדי זמן והיא אינה יכולה לתפקד ומרותקת לכיסא גלגלים.
ספר רביעי - איזון
בהדרכתה של טוף ובאמצעות כשפות המתכת קורה הצליחה להוציא את שאריות הרעל מגופה. לאחר ששלושת ילדיו של טנזן מצאו אותה בביצה, ולאחר שסילקה את הרעל מגופה קורה חוזרת איתם לרפאבליק סיטי ומגלה על מסע הכיבושים של קוּבירה, כשפית מתכת מהעיר צאופו, ברחבי ממלכת האדמה. היא יוצאת להגן על העיר האחרונה שנשארה חופשייה בממלכת האדמה, צאפו, קורה כמעט מביסה את קובירה אך בעקבות ההתנתקות שנמשכה במשך כ-3 שנים בינה לבין ראאבה, היא נכשלת וכמעט נהרגת.
לאחר שכמה אזרחי רפאבליק סיטי נכלאו בעולם הרוחות קורה מבינה כי היא מוכרחת להיכנס לעולם הרוחות, מה שלא עשתה מאז הקרב עם זאהיר, היא נפגשת עם זאהיר בתא הכלא מתוך הבנה שהוא זה שיכול לעזור לה להתמודד עם הפלאשבקים מהקרב איתו. זאהיר אכן עוזר לה להשלים ולקבל את העבר, היא מצליחה להיכנס לעולם הרוחות ומשחררת את האנשים הכלואים.
אחרי הקרב בצאופו מבינה קובירה כי היא צריכה עוד כוח ומתחילה לבנות נשק חזק במיוחד המיוצר מגפני רוחות. לאחר סיום בניית הנשק, בונה קובירה בנוסף מגה־טנק ענקי העשוי מפלטינה כדי לכבוש את רפאבליק סיטי. הנשיא רייקו נכנע אך צוות אווטאר ביחד עם לין, סו וכשפי האוויר לא נתנו לצבאה של קובירה לכבוש את העיר, הם מצליחים לחדור לתוך הענק של קובירה ומשמידים אותו. קובירה הולכת ליער הגפנים ומוצאת שריד מכלי הנשק שלא הושמד, היא יורה באמצעותו על קורה אך מגלה כי היא לא מצליחה לכבות אותו. קורה נכנסת למצב אווטאר ומצילה אותה ואת קובירה. בעקבות עוצמת האנרגיה החזקה מהנשק, נוצר שער רוחות חדש בלב העיר. בסוף הסדרה קורה ואסאמי יוצאות לחופשה בעולם הרוחות והשתיים מתחילות מערכת יחסים רומנטית.
אישיות
קורה מוצגת כנערה קשוחה, וההבדל ניכר ביותר בהשוואה לגלגולה הקודם, אווטאר אנג, שבתחילה אף לא רצה להיות האווטאר, לעומתו, אווטאר קורה, כבר מילדותה החלה להתאמן לשם כך בהתלהבות. היא איננה חוששת להתעמת עם יריבים ועם חוסר צדק.
במהלך הסדרה, קורה לומדת יותר ויותר על הפן הרוחני בנפשה, ולומדת להתחבר אליו.
הפרעת דחק פוסט-טראומטית
במהלך העונה הרביעית באגדה של קורה, נכנסת קורה לדיכאון קליני כתוצאה מאכזבה ואי יכולתה לתפקד. בנוסף, היא החלה מתמודדת עם הפרעת דחק פוסט-טראומטית המתאפיינת בפלאשבקים מהקרב שלה עם זאהיר מה שמונע ממנה להיכנס לעולם הרוחות. היא באה לבקר את זאהיר בתא הכלא על מנת שיעזור לה להיכנס לעולם הרוחות וזאהיר אכן עוזר לה להשלים ולקבל את העבר.
מערכות יחסים
בתחילת הספר הראשון, לפני אחד המשחקים של הקבוצה קורה מתוודה על אהבתה למאקו אך הוא משיב שאינו מרגיש את אותו הדבר כלפיה, בולין לעומת זאת מנסה לכבוש את ליבה של קורה אך לבו נשבר כשראה את קורה ומאקו מתנשקים, לאחר מכן קורה ומאקו עוברים מספר משברים אך מסיימים את העונה כזוג. במהלך הספר השני הם חוים משבר נוסף שבמהלכו מאקו נפרד סופית מקורה אך הם מחליטים להישאר ידידים.
בעונה הרביעית יחסיה של קורה עם אסאמי סאטו מתקרבים, ובסוף העונה השתיים הופכות לזוג הלסבי הראשון והיחיד עד כה בזיכיון.
כאווטאר
ה"אווטאר" הוא האדם היחיד עם היכולת לשלוט בכל ארבעת היסודות; מים, אדמה, אש ואוויר. בנוסף לכך, הוא היחיד שמסוגל להיכנס לפתוח ולסגור את השערים לעולם הרוחות, מה שהופך אותו למגשר בין העולמות. האווטאר היא דמות עם חשיבות בין-לאומית שחובתה היא להביא איזון לעולם והרמוניה בין האומות. כשהאווטאר מת, הוא עובר תהליך של גלגול נשמות ונולד מחדש באומה אחרת לפי סדר החוזר על עצמו: אש, אוויר, מים ואדמה. קורה היא האווטאר שבאה אחרי פטירתו של אנג, היא האווטאר הראשונה שלמדה לכשף מתכת והיחידה שפתחה את שערי עולם הרוחות עשרת אלפים שנה לאחר שאווטאר וואן סגר אותם.
יכולת כשפות
קורה נולדה להורים כשפי מים וכבר מילדותה הצטיינה קורה באימוני כשפות מים, אדמה ואש ומגיל 17 למדה גם כשפות אוויר באי המקדש מבנו של האווטאר הקודם, מאסטר טנזן. כשפות אוויר הייתה הקשה ביותר ללמידה אצל קורה, זאת מכיוון שלא הייתה מחוברת דיו לחלק הרוחני שבנפשה, המצב אף הגיעה לנקודות שבירה במהלך כמה מהאימונים באי המקדש לאחר שלמרות אימוניה לא הצליחה לכשף אוויר. בפרק האחרון של הספר הראשון, כמה דקות לאחר שאמון נוטל מקורה את יכולת הכשפות, היא מצליחה בפעם הראשונה לכשף אוויר ובעזרתו גוברת על אמון. בסוף הפרק, מתגלה אליה לראשונה אווטאר אנג, מחזיר לה את שאר יכולות הכשפות ואת היכולת להחזיר כשפות גם כן.
השפעה מסגנונות לחימה
מהלכי הלחימה של קורה הושפעו ממספר אמנויות לחימה;
מראה
קורה נולדה בקוטב הדרומי, צבע עורה שזוף במקצת, עיניה כחולות ושיערה שחור.
כבר בפרק הראשון בסדרה, קורה לבושה בבגדים המסורתיים של שבט המים; שיער אסוף לשלושה חלקים, חולצה בצבע תכלת, ומכנס כחול. במהלך אימוני כשפות האוויר היא לובשת בגדי נזירים ובמהלך משחקי האולימפי-כשף, את מדי הקבוצה.
לאחר שהגיעה לממלכת האדמה וכתוצאה מהאכזבה של קורה מעצמה היא השילה מעליה את הסממנים המזכירים לה את עברה; החליפה את לבושה ואף קיצצה את שיערותיה. רק כשלאחר שבמהלך הספר הרביעי היא חוזרת לרפאבליק סיטי, היא חוזרת ללבוש בגדים המזוהים עם שבט המים אך בוחרת להשאיר את שיערה פזור.
קבלה
קורה זכתה לשבחים רבים על היותה דמות ריאליסטית ומפותחת רגשית מפי מבקרים וצופים כאחד. היותה גיבורה נשית, מצב יוצא דופן בקרב תוכניות אנימציה אמריקאיות, גרם לניקלודיאון להשעות במקור את הפקתה של הסדרה. לפי בריאן קונייזקו, שותף ביצירת הסדרה, ההפקה האמינה ש"בעוד בנות יצפו בתוכניות על בנים, בנים לא ירצו לצפות בתוכניות על בנות". ההפקה שינתה את דעתה רק לאחר שהדמות סיפקה ביצועים טובים בהקרנת המבחן והמשתתפים הביעו את התפעלותם מהדמות.
זך בלומנפלד ממגזין Paste ציינה שדמותה של קורה מעניינת ורלוונטית יותר לעומת הפרוטגוניסט בסדרת המקור, אווטאר אנג.
כתבה באתר האינטרנט Common Sense Media, ציינה את מסירותה של קורה למטרותיה ואת הדינמיות שלה לקבלה של רעיונות חדשים.
נואל קירקפטריק כתב שהחל מהעונה השנייה הדמות החלה להיות פחות חביבה. בחירת היוצרים להציג את ההתמודדות של קורה עם הפרעת דחק פוסט-טראומטית במהלך הספר הרביעי זכה לשבחים רבים ממבקרים , ועל כך שהוכנסו לסדרה כל המוטיבים הפסיכולוגיים של המושג.
מקס ניקולסון מה-IGN ציין כי הקרב האחרון שלה עם זאהיר, כשהיא במצב כה פגיע וחלש, היה "קורע לב".
עבודת הדיבוב של ג'נט וארני זכתה גם היא לשבחים ממבקרים, אוליבר סאווה מה-The A.V. Club כתבה כי: "הביצוע מוסיף הרבה מימד עמוק למאבקה של הדמות".
מערכת יחסים עם אסאמי סאטו
בפרק האחרון של הסדרה, בו נראות קורה ואסאמי אוחזות יד ביד ומביטות אחת על השנייה במה שדמה לטקס הנישואים של וריק וז'ו־לי והקביל לסצנת הנשיקה בסיום סדרת המקור, אווטאר: כשף האוויר האחרון, לאחר שהתעוררו ספקולציות לגבי מערכת יחסים רומנטית בין השתיים אישרו יוצרי הסדרה שקורה ואסאמי הם זוג ביסקסואלי. מייקל דימרטינו, אחד מיוצרי הסדרה אף כתב בפוסט:
בריאן קונרייצקו, היוצר השני של הסדרה, הסביר את החלטתם להציג מערכת יחסים ביסקסואלית בסדרה:
עובדת היות קורה גיבורה ביסקסואלית, כמו גם מערכת היחסים שלה עם אסאמי סאטו היוו נושא לביקורות חיוביות רבות בתקשורת.
ג'ואנה רובינסון מהמגזין "vanityfair" כינתה את הסדרה כ"אחת הסדרות החתרניות והחזקות ביותר" בעקבות מערכת היחסים המתוארת.
מקס ניקולסון מאתר האינטרנט IGN שיבח את "המהלך הנועז" של יוצרי הסדרה וציין כי הסצנה תהיה אחת ש"המעריצים ידברו עליה עוד הרבה".
דייוויד גונזלס מהעיתון פורבס ציינה כי "היוצרים הגשימו את חלומם של המעריצים" וחזתה כי הסצנה תהפוך ל"אחד מסימני ההיכר של הסדרה".
לאחר פרסום טרילוגיות הקומיקס, והמשך תיאור מערכת היחסים בין בנות הזוג, ציינו המבקרים כי שתי הדמויות מאזנות ומשלימות זו את זו וכי האפיון הקשוח של קורה מתאזנת עם העדינות של אסאמי.
דירוגים של הדמות
זך בלומנפלד ממגזין Paste דירגה את דמותה של קורה במקום השני ברשימת הדמויות הטובות ביותר בזיכיון.
ג'ייסון ברמן מהאתר Screen Rant הציב את קורה במקום השמיני ברשימת דמויות האנימציה הטובות ביותר בכל הזמנים.
רב-מנוע
רב-מנוע, המכונה גם "מנוע על" הוא מנגנון שלוקח שאילתה ממשתמש קצה, שולח אותה במקביל למספר מנועי חיפוש ומחזיר תוצאות מכל אחד ממנועי החיפוש. כל המידע והנתונים שנאספים מוצגים למשתמש על פי המדרגים שלהם. בגלל ריבוי אתרי האינטרנט ומנועי חיפוש השונים זה מזה, תוצאות החיפוש עלולות לכלול מסמכים לא רלוונטיים. בעיות נוספות כוללות דואר זבל, שגורם לחוסר דיוק משמעותי בתוצאות החיפוש תהליך ההיתוך שואף להתמודד עם בעיה זו ולשפר את המנוע. ישנם סוגים רבים של מנועי על, ביניהם Savvysearch ומנוע Metaseek.
היסטוריה
דניאל דרלינגר מאוניברסיטת קולורדו, הגה את רעיון הרב-מנוע. הוא השיק מנוע בשם SearchSavvy, המאפשר למשתמשים לחפש מידע בו-זמנית ב-20 מנועי חיפוש וספריות שונות. החיפוש היה מהיר אך הוגבל לכדי חיפושים פשוטים בלבד, ולכן ניתן לו שם של מנוע חיפוש לא אמין. אריק סלברג מאוניברסיטת וושינגטון, בנה גרסה מעודכנת יותר למנוע, בשם "זחלן על" – Metacrawler. מנוע החיפוש הוסיף תחביר משל עצמו כך שזה שיפר את דיוקו. החיבור בין התחביר לבין התוצאה שהתקבלה במנועי החיפוש הפכה את התוצאות למדויקות. סלברג צמצם את כמות מנועי החיפוש ל-6 מנועים בלבד, ועל אף שהתקבלו תוצאות מדויקות יותר, המנוע לא נחשב למדויק כמו חיפוש שאילתות במנועים בודדים או פרטיים.
מנוע על נוסף בשם HotBot נוצר ב-1996. תוצאות החיפוש של המנוע שבזמנו היה בבעלות Wired הגיעו מ-Inktomi וממסד הנתונים של Direct Hit. החיפוש היה מהיר ובנוסף המנוי היה מסוגל לבצע חיפוש בתוך תוצאות החיפוש שכבר נעשו בו. Lycos קנו את המנוע בשנת 1998 אך פיתוח המנוע נכשל ונתח השוק שלו ירד בצורה דרסטית. לאחר שעבר כמה שינויים עוצב HotBot מחדש, עם ממשק חיפוש פשוט, כשהתכונות שלו שולבו מחדש בתוך האתר של lycos.
התרבות מקורות המידע מרשתות חברתיות הביא להתפתחות מנועי חיפוש ייעודיים המאפשרים חיפוש בהם. אחד ממנועי חיפוש אלה הוא Social Searcher שמחפש בו-זמנית בכמה וכמה רשתות חברתיות ומציג את הממצאים בלוח תצוגה מאוחד. המידע שהמנועים האלו מקבלים ממשתמשים נעשים תוך כדי זה שהם שולחים שאילתות שונות לצד שלישי, בשביל לקבל תוצאות מספקים שונים.
יתרונות
בהתחשב בכך שאין מנוע חיפוש שמסוגל לקטלג את כל האתרים ברשת האינטרנט, יתרונו של מנוע העל הוא ביכולתו להחזיר תוצאות רבות יותר מאשר מנוע חיפוש יחיד. על ידי שליחת שאילתות למספר מנועי חיפוש, אפשר להרחיב את פריסת החיפוש, דבר התורם במציאת מידע רב יותר. המנוע משתמש במדדים שפותחו על ידי מנועי חיפוש אחרים. הוא מכנס, ולעיתים קרובות גם מעבד תוצאות בדרכים ייחודיות. מנוע העל מאחזר יותר תוצאות עם אותה כמות של מאמץ ביחס למנוע חיפוש יחיד. נוסף על כך, המנוע חוסך את המאמץ של חיפוש במנועים שונים ואחרים כדי לאחזר מקורות שונים וכך מפחית את העבודה של המשתמש. אם המטרה של המשתמש היא לקבל סקירה כללית של הנושא או לאחזר תשובות במהירות, אז הרב-מנוע עונה על גישה זאת. במקום להשתמש במנועי חיפוש מרובים כמו יאהו או גוגל ולהשוות תוצאות, מנועי העל מסוגלים לאסוף את כל המידע ולשלב תוצאות במהירות. הם יכולים לעשות את זה גם על ידי רישום תוצאות של כל שאילתה של המנוע ללא עיבוד נוסף, או על ידי ניתוח תוצאות ודירוגם לפי הכללים שלהם (IxQuick, Metacrawler, ו-Vivismo).
חסרונות
חסרונם העיקרי של מנועי-העל הוא במספר הגדול של תוצאות לא-רלוונטיות שהם מחזירים לעומת מנוע חיפוש בודד. ניתן להתמודד עם בעיה זו על ידי ניסוח של שאילתות ממוקדות ושימוש באלגוריתם שיסנן את התוצאות הלא-רלוונטיות או ידחק אותן לסוף רשימת התוצאות.
מנועי העל אינם מסוגלים לפענח טופסי שאילתה או לתרגם תחביר שאילתה מלא. מספר הקישורים שנוצרו על ידי מנועי העל מוגבלים, ולכן הם אינם מספקים למשתמש את התוצאות המלאות של השאילתה. חיסרון נוסף הוא שרוב מנועי העל אינם מספקים יותר מעשרה קבצים מקושרים ממנוע חיפוש אחד, ואינם נעזרים במנועי חיפוש גדולים יותר לקבלת תוצאות. בנוסף, ניתנת קדימות לדפי אינטרנט ממומנים המוצגים ראשונים.
חיפוש ברב-מנוע יוצר אשליה של כיסוי רב יותר של נושא השאילתה, בייחוד אם המידע אותו מחפש המשתמש הוא מידע פופולרי. ישנה שכיחות בקבלת תוצאות זהות רבות ממנועי השאילתה. בנוסף, למשתמשים יש קושי וחוסר ידע בביצוע חיפוש מתקדם, כך שלרוב יתבצע \חיפוש ברב-מנוע, וכתוצאה מכך התוצאות שמתקבלות הן לא מדויקות כמו בחיפוש מתקדם שנעשה במנוע חיפוש יחיד.
צורת הפעלה
הרב-מנוע מקבל בקשת חיפוש יחידה מהמשתמש. בקשת החיפוש עוברת אל מאגרי מידע של מנועי חיפוש נוספים. הרב-מנוע אינו יוצר מסד נתונים לדפי אינטרנט, כי אם מסד נתונים וירטואלי כדי לשלב נתונים ממספר מקורות. מאחר שכל מנוע חיפוש הוא ייחודי ובעל אלגוריתמים שונים המאפשרים לו ליצור מידע מדורג ייווצרו ערכים כפולים. וכדי להסיר כפילויות "מנוע העל" מעבד את המידע ומפתח אלגוריתם משלו, כך בעצם נוצרת רשימה מעודכנת נטולת כפילויות עבור המשתמש.
מנועי החיפוש יגיבו בשלוש דרכים, כאשר "מנוע על" יוצר קשר עם מנועי חיפוש אחרים:
ארכיטקטורת הדירוג
כאשר דף אינטרנט מקבל דירוג גבוה ממשתתפים במנועי חיפוש רבים, כך המידע שנמצא בו יותר רלוונטי ומשמעותי למשתמש. אולם, לכל מנוע חיפוש יש שיטה שונה לדרוג האתרים האחד מהשני, לכן אתר מסוים עשוי לקבל דירוג גבוה במנוע חיפוש אחד ודירוג נמוך באחר. בנוסף לכך, מכיוון שלכל מנוע חיפוש יש שיטה שונה בשביל לנסח שאילתות, האלגוריתם של מנוע-העל צריך 'לתרגם' את השאילתה של המשתמש כך שיצליח להתאים לכל אחד ממנועי החיפוש. כתוצאה מכך, מנוע-העל לא יכול לנצל את כל אפשרויות החיפוש של המנועים השונים (לדוגמה, כאשר במנוע חיפוש אחד יש אפשרות שלא קיימת בשאר המנועים. בנוסף, כל מנוע חיפוש אוסף מקורות דירוג שונים לכל אתר וברוב הפעמים מקורות המידע אינם זהים. מדובר בבעיה משום ש"מנועי העל" מסתמכים על עקביות המידע של הדירוג על מנת ליצור חשבונות אמינים.
חוקת קנטקי
חוקת קנטקי היא המסמך המשפטי המחייב והגבוה ביותר בחוק של קהיליית קנטקי. החוקה אושרה בבית המחוקקים המדינתי בשנת 1792. במרוצת השנים עברה החוקה מספר תיקונים, כשהמוכרים ביניהם אירעו ב-1799 ו-1850.
כינון החוקה
הכינוס החוקתי הראשון בו כוננו את החוקה נקרא על ידי הקולונל בנג'מין לוגן ב-27 בדצמבר 1784, בדנוויל, בירת מחוז קנטקי שבוירג'יניה. במהלך שמונה השנים הבאות נערכו עשרה כנסים חוקתיים, כשכל אחד מקדם יחלק שונה בחוקה. היא אושרה ב-1 ביוני 1792 ב, ביום כניסתה של קנטקי למדינות ארצות הברית. לחוקת המדינה כמה נקודות דמיון לחוקת ארצות הברית; חוקת קנטקי מרכזת שלושה ענפי ממשל, חקיקה, רשות מבצעת ורשות שופטת, ואספה כללית מדינתית הכוללת שני דרגים – הבית התחתון, בית הנבחרים של קנטקי, והבית העליון, הסנאט של קנטקי. היא מכילה את כתב הזכויות לאזרחיה, ואת שיטת הבחירות לתפקיד מושל המדינה והסנאטורים המייצגים אותה ב.
חוקת 1799
החוקה נכתבה ואושרה בסנאט ובבית הנבחרים של המדינה ב-22 ביולי 1799. בחוקה זו שונתה שיטת מערכת הבחירות; מעתה ואילך נבחרו הסנאטורים, נציגי בית הנבחרים והמושל בבחירות ישירות. החוקה החדשה הגבילה את כהונת המושל קדנציה אחת בלבד.
חוקת 1850
משנת 1828 החלו להישמע קולות לשינוי החוקה באספה הכללית המדינתית. היות שחוקתה הקודמת של המדינה היוותה מכשול לכינוס האספה, נדרשו עשרים שנים ליצור ועדה חדשה, שהואמנה על תיקון החוקה. הוועדה התכנסה בפרנקפורט ב-1 באוקטובר 1849. הנציגים הביעו את חמתם על כוח המושל, שידו הייתה על העליונה במינוי תפקידי ממשל רבים. בחוקה החדשה הטילו הנציגים מגבלות לכהונתם של השופטים ופקידי הממשל, ותהליך היבחרותם הפך לבחירות עממיות. זכויות העבדים נפגעו בחוקה החדשה, וההגנה על רכושם הונמך בהרבה. בנוסף, נאסר על מתנגדי העבדות להתמודד לתפקיד המושל או לבית הנבחרים המדינתי.
חוקת 1891
בעקבת מלחמת האזרחים האמריקנית תוקנה החוקה שלוש פעמים. הקריאה לכינון חוקה חדשה הציגה את הפערים בין האמנה המדינתית של קנטקי, לחוקת ארצות הברית. ברמה הפדרלית, סיפקה החוקה הגנה על רכוש העבדים, בניגוד לחוקה האמריקנית. הכינוס לכינון החוקה החדשה התרחש ב-8 בספטמבר 1890. החוקה העלתה את מעמד האזרחים, והקנתה להם השפעה בחוקתה העתידית שלק קנטקי. מעתה ואילך אשרור עתידי שלה, דרש משאל עם של האזרחים. החוקה החדשה הגבילה את שכר פקידי המדינה ל-5,000 דולרים. אולם בשנת 1949, בתיקון לחוקה, הועלה שכר זה ל-12,000 דולרים.
תיקונים נוספים
בשנת 2004 עבר חוק האוסר ללהט"בים להתמודד לאספה הכללית המדינתית. קנטקי הפכה למדינה הרביעית בארצות הברית שמגבילה את זכויות הקהילה הלהט"בית. חוק זה הוסר בשנת 2015, עם הגשת העתירה של בית המשפט העליון של ארצות הברית בפסק דין אוברגפל נגד הודג'ס.
מישהו במיטתה של אמא
מישהו במיטתה של אמא (באנגלית: With Six You Get Eggroll) הוא סרט קולנוע אמריקאי מסוגת קומדיה רומנטית משנת 1968 בבימויו של הווארד מוריס, עם דוריס דיי ובריאן קית' בתפקידים הראשיים.
העלילה היא על אלמן ואלמנה מטופלים בילדים שמחליטים לאחד את משפחותיהם על אף כל הקשיים הנובעים מיחסם של הילדים.
שם הסרט בעברית נובע ממשפטו של אחד הילדים שרואה לפתע את אביו החורג במיטתה של אמו וצועק "יש מישהו במיטתה של אמא". שם הסרט באנגלית נובע ממשפט של אותו ילד שכאשר המשפחה המאוחדת הכוללת שישה אנשים, יושבים לאכול במסעדה סינית, הם מקבלים בגלל זה תוספת של אגרול לכל אחד - כדאי להתחתן כי "עם שישה מקבלים אגרול".
זה סרטה האחרון של דוריס דיי והראשון של ברברה הרשי.
תקציר העלילה
אבי מקלור (דוריס דיי) היא אלמנה מטופלת בשלושה בנים. הבכור פליפ (ג'ון פידלייטר) הוא בגיל ההתבגרות ואחיו הקטנים הם ג'ייסון (ריצ'רד סטיל) ומיץ' (ג'ימי בראקן). אבי עסוקה כל הזמן בניהול מנסרת העץ הגדולה שהוריש לה בעלה. בבית עוזרת לה המטפלת המסורה מולי (אליס גוסטלי).
אחותה פאט (פאט קרול) מנדנדת לה כל הזמן שהיא צריכה למצוא גבר ולהקים משפחה. היא מכירה לה את ג'ייק איברסון (בריאן קית') אלמן מבוסס שמטפל בבתו היחידה סטייסי (ברברה הרשי) שעומדת לפני סיום למודיה בתיכון, כמו פליפ מקלור.
אבי מזמינה את ג'ייק למסיבה בביתה אבל הוא לא מתחבר למוזמנים ואומר שעליו לעזוב כי צריך לטוס. היא פוגשת אותו אחר כך בסופרמרקט והוא מתנצל על השקר. מתחילה ביניהם ידידות שמתחזקת. מדי פעם הם עוצרים בדרייב אין סמוך והמוכר הרבי (ג'ורג' קרלין) משגר לעומתם רמיזות מביכות.
פליפ לא סובל את ג'ייק וסטייסי לא סובלת את אבי. למרות זאת מחליטים אבי וג'ייק להתחתן בלי נוכחות הילדים. הנישואין נתקלים בבעיות רבות כמו היכן לגור?. אין חדרים מספיקים בשני הבתים ולכן אבי וג'ייק שוכרים קראוון נייד וישנים בו.
לאחר ריב גדול נכנסת אבי לתא הנהג ונוהגת בפראות. באמצע הדרך מושלך ג'ייק לכביש כשהוא לבוש בבגדים תחתונים והרבי מסייע לו בבגדים ודואג לו להסעה הביתה. בינתיים מסתבר לאבי שג'ייק איננו והיא מחפשת אחריו בעזרת קבוצת היפים. היא מתנגשת במשאית מובילה עופות ומובאת לתחנת המשטרה שם היא נאשמת בנהיגה פרועה.
אבי מתקשרת לבית ואז נזעקים לעזרתה כולם. פליפ נוהג ברכב הפרטי שלו ומתנגש שוב במשאית העופות. הנהג רוצה להכות אותו אך ג'ייק מגן עליו וסופג מכות. כאן מתנפלים כל הילדים על הנהג ועוזרו. כולם נכנסים שוב לתחנת המשטרה וטוענים שהם משפחה אחת מלוכדת. השוטר מבטל את התלונה וכולם יוצאים מאוחדים ושמחים כשברקע נשמעת מקהלת "הללויה" של הנדל.
אבי וג'ייק מעמידים את שני הבתים למכירה על מנת לקנות בית גדול שיספיק לכולם.
דניאלה מוינט
דניאלה מוינט (באנגלית: Danielle Moinet; נולדה ב-28 בנובמבר 1983 במנהסט, ניו יורק, ארצות הברית), הידועה יותר בשם הבמה שלה, סאמר ראי, היא מתאבקת עבר אמריקאית שהופיעה בארגון ההיאבקות WWE. בעברה הייתה גם דוגמנית.
מתחמי פיתוח (2011–2014)
בנובמבר 2011, דווח שמוינט חתמה על חוזה עם ארגון ההיאבקות WWE ונשלחה לליגת הפיתוח FCW. חודש לאחר מכן, מוינט ערכה את ההופעה הטלוויזיונית הראשונה שלה, כאשר היא הופיעה בפרומו ביחד עם אברהם וושינגטון, ושבוע לאחר מכן הייתה כבר המנג'רית שלו. מוינט עבדה גם ככרוזה ב-FCW. שינוי הבמה שלה לא איחר לבוא, כאשר שם הבמה החדש שניתן לה הוא "סאמר ראי".
בחודש מרץ 2012 בפרק של FCW, רה הפכה להיות המנהלת של הארגון. ארבעה ימים לאחר מכן, רה קיבלה על עצמה החלטה להשבית את כתר "המלכה" של הארגון, כאשר רחל דיאז היא האלופה האחרונה. ראי ערכה את הופעת הבכורה הראשונה שלה בזירה ב-6 באפריל באירוע ישיר של FCW, שם הפסידה לסופיה קורטז בקרב הדחות משולש, שכלל גם את פייג'.
רה ערכה את הופעת הבכורה שלה בתוכנית הראשונה המחודשת של NXT ככרוזה. רה הופיעה לראשונה בזירה ב-NXT באירוע ישיר ב-27 בספטמבר, כאשר היא מצוותת עם אודרי מארי נגד אמה ופייג' בקרב זוגות, אותו קרב הסתיים בניצחונן של רה ומארי.
בסוף ינואר, רה הפכה לדמות ה"רעה", כאשר היא תוקפת את פייג' בשל היותה פופולרית ומצליחה. ב-13 בפברואר בתוכנית של NXT, פייג' הפריעה בקרב של רה על מנת להשיג נקמה, אך היא ספגה פציעת כתף, שאיפשרה בסופו של דבר לרה לנצח את פייג' מאוחר יותר באותו ערב וסיימה את רצף הניצחונות של פייג'. ב-1 במאי, נערך קרב בין השתיים שפייג' יצאה עם ידה על העליונה למרות ההתקפה המוקדמת של רה בקרב. שבועיים לאחר מכן, רה נלחמה נגד אלופת הדיוות לשעבר, נטליה, כאשר רה מנצחת למרות ניסיון הסחת הדעת של פייג'.
ב-19 ביוני, רה השתתפה בטורניר על הזכייה באליפות הנשים של NXT וניצחה את סשה בנקס בסיבוב הראשון, אך הפסידה בחצי הגמר לאמה. לאחר הקרב, תקפה רה את אמה. ב-14 באוגוסט, רה אתגרה את פייג' לקרב על התואר, קרב שאותו הפסידה.
הקשר עם פאנדנגו (2013–2014)
רה ערכה את הופעת הבכורה ב-22 באפריל בתוכנית של Raw כרקדנית של פאנדנגו. מאוחר יותר באותו ערב, כריס ג'ריקו תקף את פאנדנגו ורקד עם ראי. רה ערכה את הופעת הבכורה שלה בתוכנית סמאקדאון ב-26 באפריל בקרב של פאנדנגו נגד ג'סטין גבריאל.
ב-25 באוקטובר בתוכנית של סמאקדאון, סאמר נקלעה לעימות בזירה עם נטליה בזמן הקרב של פאנדנגו וגרייט קאלי. סאמר ערכה את הופעת הבכורה שלה בזירה באירוע "גיהנום בכלוב", כאשר היא מצוותת עם פאנדנגו בקרב נגד נטליה וקאלי, קרב שבסופו של דבר הסתיים בניצחון של סאמר ופאנדנגו. בלילה הבא ב-Raw, רה ערכה את הופעת הבכורה שלה בזירה בקרב יחידים, כאשר היא מפסידה לנטליה. ב-23 בנובמבר באירוע "סדרת ההשרדות", רה השתתפה בקרב הדחות 7 על 7, כאשר הקבוצה שלה היא כוכבות הסדרה "Total Divas", רה הודחה על ידי ניקי בלה וכאמור קבוצתה הפסידה בקרב. קרב חוזר נערך ביום לאחר מכן בתוכנית Raw וקבוצתה שוב הפסידה, רק הפעם רה הייתה האחרונה להיות מודחת מהקבוצה שלה. ב-19 בדצמבר בתוכנית המשנית WWE Superstars, רה ניצחה את קייטלין, ולמעשה זה היה ניצחון היחידים הראשון שלה ברוסטר הראשי. בתחילת שנת 2014, רה החלה ביריבות נגד מתאבקת בשם אמה, והשתיים התחרו בכמה תחרויות ריקוד בתוכניות Raw וסמאקדאון, שבהן אמה ניצחה. ב-24 בפברואר רה הפסידה לאמה ושוב חודש לאחר מכן בתוכנית WWE Superstars. רה ערכה את הופעת הבכורה שלה באירוע רסלמניה ב-6 באפריל ברסלמניה 30, בקרב של 14 דיוות על האליפות, שבו ניצחה AJ לי.
עלילות שונות בדמותה (2014–2016)
יום לאחר מכן בפרק של Raw, רה הפריעה ונישקה את דולף זיגלר בקרב מול פאנדנגו, כשהיא גורמת בעצם לפאנדנגו בעצם להפסיד את הקרב. ב-11 ביולי בסמאקדאון, רה פגשה לקרב את ליילה כשפאנדנגו הוא שוב השופט המיוחד, הקרב הסתיים בתוצאה ששתיהן תוקפות את פאנדנגו ופותחות בברית ביניהן, כאשר הן מפריעות בקרבות של פאנדנגו וגורמות לו להפסיד. בקרב הראשון שלהם כזוג, הן הפסידו לפייג' ו-AJ לי. הן ניצחו את הקרב הראשון שלהם ב-2 בספטמבר, כשהן מנצחות את רוזה מנדס ונטלייה. באירוע "סדרת ההשרדות", רה השתתפה בקרב הדחות 4 על 4, כאשר היא מצאה את עצמה מודחת על ידי אמה ובסופו של דבר קבוצתה הפסידה את הקרב. בינואר 2015, רה וליילה "התפרקו" בגלל ניתוח שליילה הייתה צריכה לעבור.
לקראת יציאת הסרט "הנחת 4" ביחד עם המתאבק המיז, שלא העריך אותה, כתוצאה מכך היא הפכה להיות העוזרת האישית של המתאבק דמיאן סנדאו. באמצע אפריל בפרק של Raw, רה עזרה למיז לנצח בקרב נגד סנדאו, וחשפה את העובדה שהיא הייתה עם המיז מהתחלה.
בחודש יוני, רה הייתה שותפה בעלילה של רוסב עם המנג'רית שלו לשעבר לאנה וזיגלר, כאשר רה הייתה במערכת יחסים בין המצלמות עם רוסב. במהלך שבועות של עימות, רוסב פגש לקרב את זיגלר באירוע סאמרסלאם, קרב שהסתיים בספירת חוץ כפולה לאחר התערבות של לאנה ורה. בחודש ספטמבר, רה ניסתה לחבל במערכת היחסים של זיגלר ולאנה על ידי חשיפה שבעצם זיגלר ניסה לפתות את רה, אך עלילה זו הסתיימה כשלאנה הפסיקה להופיע על המרקע בגלל פציעה. לאחר שרוסב סירב להצעת הנישואין של רה, הנישואין בחיים האמיתיים בין רוסב ולאנה התגלו, מה שהוביל לעימות בין רה לרוסב ולסיום שיתוף הפעולה שלהם. רה השיגה את הנקמה שלה על רוסב בסמאקדאון כאשר היא הייתה השופטת המיוחדת בקרב שלו נגד זיגלר, בקרב זה עזרה לזיגלר לנצח. ב-22 באוקטובר בפרק של סמאקדאון במהלך התוכנית האישית של המיז, רה חשפה שהיא המנג'רית החדשה של המתאבק שעלה מהארגון NXT, טיילר בריז. אולם בפרק האחרון של סמאקדאון לשנת 2015, רה ובריז הודיעו שהם החליטו כל אחד ללכת לדרכו.
Raw (2016–2017)
ב-19 ביולי 2016, בפרק הדראפט של ה-WWE, רה עברה לתוכנית Raw. ב-29 באוקטובר 2017 רה שוחררה מהחוזה שלה.
Dictionary of Sydney
Dictionary of Sydney (בעברית: מילון סידני) הוא פרויקט מדעי הרוח הדיגיטליים להפקת אנציקלופדיה מקוונת, שנכתב על ידי מומחי ההיסטוריה של סידני, על כל ההיבטים.
תיאור
המילון הוא פרויקט שיתופי בין עיריית סידני, אוניברסיטת סידני, הספרייה הממלכתית של ניו סאות' ויילס, רשות הארכיונים והרשומות הממלכתית של ניו סאות' ויילס והאוניברסיטה לטכנולוגיה של סידני. הפרויקט התחיל ב-2007 במימון מועצת המחקר האוסטרלית והושק ב-5 בנובמבר 2009.
מבחינה גאוגרפית, המילון כולל את כל אגן סידני, ומשתרע באופן כרונולוגי מהפרהיסטוריה ועד לימינו. לפרויקט יש גם תרומות היסטוריות מתחומים שונים כמו ארכאולוגיה, סוציולוגיה, לימודי ספרות, גאוגרפיה היסטורית ולימודי תרבות.
בסיס הנתונים, Heurist, שפותח על ידי אוניברסיטת סידני, היה הטכנולוגיה הבסיסית לפרויקט. באפריל 2010, Dictionary of Sydney זכה בפרס מורשת הנאמנות של אוסטרליה באוסטרליה לפרשנות והצגה.
כיום, האתר נמצא בבעלות הספרייה הממלכתית של ניו סאות' ויילס.
תורמים
רוב התרומות נתרמו מעשרות אנשי אקדמיה, סופרים וחוקרים. בין התורמים הבולטים נמנים קית' וינסנט סמית', עם 15 רשומות, כולל רשומות על בנלונג ופמולווי.
ליטופטרנה
ליטופטרנה (שם מדעי: Litopterna) היא סדרה נכחדת של פרסתנים מעידן הקנוזואיקון אשר התקיימו באמריקה הדרומית מהפלאוגן עד הפליסטוקן.
מאפיינים
מינים מסדרה זו התאפיינו בגפיים שבהן פחות מחמש אצבעות, לעיתים אף אצבע אחת כמו הסוס. משמעות השם היא "קרסול פשוט" כיוון שעצמות הקרסול של מיני הסדרה התפתחו להתאמה לניידות ולמהירות גבוהות. מיני הסדרה שהיו אוכלי-צמחים, נפוצו ברחבי דרום אמריקה והיו אנדמיים לה.
אבולוציה
בעבר שלטה הסברה כי הסדרה התפתחה מסדרת הקונדילרסים שנכחדה, או ששתיהן התפתחו מאותו מקור, אולם כיום מרבית המדענים סבורים כי ההתפחות הייתה בנפרד ולכן כיום הסדרה ממוינת תחת העל-סדרה מרידיונגולטיים. הסדרה התפתחה במה שמכונה "בידוד מזהיר", כשדרום אמריקה הייתה מנותקת מיבשות אחרות לאחר פיצולה של גונדוונה, דבר שאפשר את התפתחותם של מינים, ללא איום של טורפים או מתחרים מאזורים אחרים.
אמנדה יאנג
אמנדה יאנג (באנגלית: Amanda Young) היא דמות בדיונית בסדרת סרטי המסור, בגילומה של שוני סמית'. בסרט הראשון בסדרה, המסור, הייתה דמות משנית, ובמסור 2, תפקידה הורחב לאנטגוניסט הראשית. הדמות הפכה לפופלרית בקרב המעריצים, והמשיכה להופיע בכמה ספין-אופים של הסרטים, כולל משחקי וידאו וחוברות קומיקס. דמותה של אמנדה כוסתה רבות באמצעות ניתוח והערכה ביקורתית לאורך השנים. על תפקידה כדמות, שוני סמית' זכתה לקבלת פנים חיובית גדולה, והובילה להכרה כ"מלכת הצרחות" על ידי קהל המעריצים והמבקרים כאחד. הדמות תחזור לצד טובין בל בסרט העתידי - המסור X.
קן (בובה)
קן הוא בובה ממין זכר, אשר מהווה בן זוג לברבי ומיוצרת על ידי חברת מאטל. את קן החלו לייצר ב-11 במרץ 1961 שנתיים אחרי ששיווקו את בובת הברבי.
הוא נקרא על שם קנת הנדלר בנם של רות ואליוט הנדלר.
גזרתו ומבנה גופו של קן קיבל ביקורת על כך שהוא אינו ריאליסטי.
כשהחלו בייצור של הבובה ראשו היה יכול לזוז רק ימינה ושמאלה ושיערו של קן היה עשוי מלבד אך לאחר מכן הוחלף בשיער מפלסטיק. בובה של חברו הטוב של קן שנקרא אלן שרווד, יוצרה לראשונה ב-1964.
בפברואר 2004 קן וברבי נפרדו בהודעה רשמית שיצאה מטעם חברת מאטל, אך ב-2011 החל שיווקו מחדש.
דמותו של קן הופיעה בסרט "צעצוע של סיפור 3", ובסדרה "ברבי בבית החלומות".
בסרט הלייב אקשן "ברבי" דמותו של קן גולמה על ידי השחקן ראיין גוסלינג.
אמנדה יאנג
המסור 2
מתגלה שאמנדה החלה להשתמש בהרואין בכלא, והיא נידונה למאסר על ידי הבלש אריק מת'יוס בגין פשע שלא ביצעה. היא מופיעה בסרט כאחת הקורבנות של ג'יגסו, שוב. היא לכודה בחדר שלתוכו דולף גז עצבים. בחדר נמצאים עוד אנשים שהבלש אריק הפליל, וגם בנו, דניאל. לאחר שרוב האנשים מתו במהלך "המשחקים" כדי למצוא את סם הנגד, אמנדה משתפת פעולה עם דניאל בכך שאחת מהקורבנות, חאווייר, בדרך להרוגם, אך דניאל משסע את גרונו עם מסור ידני (זהו אותו מסור שדוקטור לורנס גורדון התעזר כדי לכרות את רגלו). אריק, שבדרך להציל את בנו, מגלה ששידור המשחקים שבנו עבר דרך מצלמה הוא לא שידור ישיר, ובנו היה נעול בתוך כספת באותו מקום שדיבר עם ג'ון קרמר, אריק נחטף על ידי מישהו במסכת חזיר, ונקלע בתא השירותים, ואמנדה מתגלה כשוליית ג'יגסו, ונוקמת את נקמתה בכך שגורמת לו להרגיש כלוא. אמנדה מצהירה כי היא תמשיך בעבודתו של ג'ון גם לאחר מותו.
המסור 3
סצנה בסרט מראה את אמנדה הורגת את אריק, חותכת את גופתו מספר פעמים. דארן לין בוסמן נלחם כדי לשמור על הסצנה הזו, אבל המפיקים הסירו אותה כי חשבו שעדיף להשאיר את הדלת פתוחה לחזרתו של אריק ב-מסור 4. לי ונל מאשר בפרשנות ה-DVD של המסור 3 שאמנדה שרצחה את אריק הייתה הפעם הראשונה שהיא הרגה מתוך מרות ושזה היה האירוע הזה שגרם לה לסטות מכוונותיו של ג'ון.
המסור 4
במהלך הסרט, יכולתה של אמנדה להרים את גופתה המחוסרת הכרה של הבלשית אליסון קרי, ונחקרת על ידי ה-FBI, מה שמוביל אותם להאמין ששותף אחר עוזר לג'ון. מתגלה שאירועי המסור השלישי והמסור הרביעי התרחשו באותו זמן, מה שחשף כי אמנדה הייתה בחיים במהלך אירועי הסרט הרביעי. גופתה המכוסה בדם נמצאה על ידי הסוכן פיטר סטרהם בחדר הניתוח המאולתר רגעים ספורים לאחר מותה. מאוחר יותר מתגלה שהבלש מארק הופמן, הוא חניכו השני של ג'ון, שכתב את המכתב המרגיז לאמנדה בסרט הקודם.
המסור 5
אמנדה מופיעה שוב בסרט החמישי, באמצעות פלאשבקים והופעות קוליות. ב-7 באוגוסט 2008, שוני סמית' אישרה בראיון ל- שהיא שמעה שהיא אכן תוצג בסרט החמישי. עם זאת, היא טענה שהיא מעולם לא הייתה על הסט של סרט החמישי. סמית' ניחשה כי הופעתה המחודשת תהיה ככל הנראה באמצעות שימוש בקטעי ארכיון שצולמו בעבר.
בסרט החמישי, הופמן שאל בפלשבק מדוע אמנדה תצטרך להיות מעורבת במלכודת בית גז העצבים (מהסרט השני). אמנדה נראית לזמן קצר בפלאשבק הזה, שוכבת מחוסרת הכרה על הקרקע בזמן שג'ון והופמן קבעו את המשחק הזה. בפלשבק אחר, בחדר הניתוח שנראה במסור השלישי, חקר הופמן את ג'ון מדוע הוא נותן להיקשרות רגשית להפריע לתפיסתו את אמנדה. הופמן גם חזה שהיא תיכשל בג'ון. לאחר מכן הוא יצא מהחדר דרך יציאה סודית זמן קצר לפני שאמנדה נכנסה לחדר עם לין.
המסור 6
בסרט השישי, פלאבק מראה שאמנדה, נואשת מסמים, שלחה את ססיל למרפאה (מרכז לטיפול בהתמכרויות) של ג'יל טאק כדי לגנוב סמים, מה שהופך אותה לקשר בהפלה של בנו של ג'ון, גדעון, בסרט הרביעי. ג'ון מציג את אמנדה לג'יל, אמנדה מצהירה כי ג'ון עזר לה והשיטה שלו עובדת, ונרמז כי היא הייתה מטופלת במרפאה של ג'יל. אמנדה מופיעה בפלשבק נוסף עם הופמן, שבו הם שמים את הנבדק - טימותי בתוך המלכודת "הצלב". לאמנדה ולהופמן יש יריבות תחרותית, למרות שהשניים שוליות של ג'ון. אמנדה הביעה בגלוי ספק ביכולותיו של הופמן להגדיר את המכניקה של המלכודות כראוי בפני הופמן. ובתורו הביע בגלוי את סלידתו ממנה, ואמר שהוא זה שבאמת מוקיר את חייו. אמנדה שואלת מתי הופמן אמור להיבדק, בזמן שהיא כבר עברה את המבחן שלה. האינטראקציה הרגשית ההדוקה של אמנדה והאכפתיות לג'ון גם הוצגה עוד יותר. אמנדה נראתה מגושמת ולא נוחה כשהיא וג'ון נתקלו מאוחר יותר בג'יל כשהם יצאו מהחדר. עוד נחשף כי דמות רעולת הפנים שחטפה את לין דנלון בסרט השלישי הייתה אמנדה. הופמן משאיר לאמנדה לה פתק לפיו הוא יודע שהיא הייתה ביחד עם ססיל בזמן התאונה במרפאה של ג'יל, התאונה שגרמה לג'יל להפיל את העובר, לפיכך עליה להרוג את לין או שהוא יספר לג'ון על הקשר שלה בתאונה.
סצנה שנכנסה מחדש בסרט מציגה את דו השיח שאמנדה משכנעת את ססיל לגנוב. נוסף לסרט סצנת קרדיטים ובו רואים את אמנדה (באירועי הסרט השלישי) מסתכלת דרך חריץ הדלת את קורבט דנלון הנעולה בחדר, ומצהירה כי "שלא תסמוך לגבי מי שיציל אותה".
המסור 7
בסרט השביעי, מראים פלשבק מהיר של אמנדה בחדר האמבטיה.
המסור 8
מראים את לוגן נלסון, בונה יחד עם ג'ון את "מלכודת הדובים ההפוכה" למשחק של אמנדה.
המסור X
קו העלילה של הסרט מתחרש בין המסור למסור 2, בתקופה שבה אמנדה הייתה פעילה כשולייתו של ג'ון. הסרט עתיד לעלות לאקרנים ב-29 לספטמבר 2023.
וימפל קום
וימפל קום (ברוסית: «ВымпелКом») הוא חברת תקשורת רוסית שנוסדה בשנת 1992 ומאז 2009 מהווה חלק מתאגיד התקשורת "Veon", המשרת יותר מ-240 מיליון מנויים (נכון ליולי 2018). מטה החברה ממוקם במוסקבה. תאגיד "Veon" עצמו נמצא בשליטת חברת "LetterOne", חברת החזקות הרשומה בלוקסמבורג ונמצאת בבעלות האוליגרך מיכאיל פרידמן.
החברה היא ספק שירותי אינטרנט ומספקת שירותי תקשורת סלולרית (GSM, UMTS ו-LTE), תקשורת קווית ובינלאומית, אינטרנט אלחוטי (Wi-Fi) וטלפוניית IP ועומדת מאחורי מותג הסלולר "Beeline" (Билайн). החברה מספקת שירותים לכל שטחי הפדרציה הרוסית.
היסטוריה
החברה נוסדה בשנת 1992 במוסקבה, רוסיה על ידי ד"ר דמיטרי זימין ואוגי פבלה. אוגי פבלה, היה אז יזם צעיר מארצות הברית, וד"ר זימין היה מדען רוסי בשנות ה-50 לחייו. החברה הפעילה בתחילה שירותי תקשורת סלולרית בטכנולוגית AMPS / D-AMPS, במוסקבה ובמחוז מוסקבה.
המותג של החברה "Beeline" נוצר בשנת 1993.
בשנת 1996 הייתה חברה הרוסית הראשונה שמניותה הונפקו למסחר בבורסת ניו יורק, והיא זכתה תחילה לביקוש רב אצל משקיעים. זו הייתה הפעם הראשונה שמניות מפעל או חברה רוסית נמכרות למטרת מסחר בבורסות מחוץ לרוסיה. עד אז, מניות של מפעלים תעשייתיים וחברות מסחר ובנייה נמכרו אך ורק בבורסות במוסקבה, בסנט-פטרבורג וערים נוספות ברוסיה. באותה שנה החלה לרכוש מערכות תקשורת מחברת ECI Telecom הישראלית.
בשנת 1997 החלה החברה להשיק רשת בטכנולוגית GSM, ובשנת 2001 הרחיבה את פרישת רשת ה-GSM שלה לכל אזורי רוסיה. היא הפכה חברת התקשורת הסלולרית השנייה בגודלה ברוסיה, והתרחבה גם לקזחסטן, אוקראינה וטג'יקיסטן.
בשנת 2002 היו ל"וימפל קום" 2.6 מיליון מנויים והיא הייתה הראשונה לספק ברוסיה שירותים מתקדמים בטכנולוגית GPRS. היא הטמיעה מערכת מערכת בילינג וניהול לקוחות של חברת אמדוקס הישראלית. בהמשך רכשה והטמיעה מערכות נוספות תוצרת "אמדוקס".
בשנת 2005 החלה החברה לשדר שידורים חיים לסלולר באמצעות הטכנולוגיה של חברת "סלטיק טכנולוגיות" הישראלית. הטכנולוגיה של סלטיק, מתבססת על מסך חי (LiveScreen) שמאפשר שידור תוכן חי ובזמן אמת ישירות למסכי הטלפונים הסלולרים של הלקוחות. בהמשך הרחיבה את שיתוף הפעולה עם "סלטיק טכנולוגיות".
בשנת 2006 רכשה החזקה בחברת הסלולר "קייבסטאר" מאוקראינה. באותה שנה גם חתמה על הסכם עם "יוניברסל מיוזיק גרופ" לאספקת שירים ורינגטונים.
בפברואר 2008 השלימה "וימפל קום" מיזוג עם חברת הטלקום הרוסית "Golden Telecom". באוקטובר 2008 רכשה 49.9% ממניות Euroset, קמעונאית הסלולר הגדולה ביותר ברוסיה ובחבר העמים.
בשנת 2009 נוסדה "חברת האחזקות וימפלקום". כאשר חברת טלנור הנורווגית ואלפא גרופ הסכימו למזג את החזקותיהם ב"וימפל קום" וב"קייבסטאר" לחברה אחת המאוגדת בברמודה. באוקטובר 2010, החברה המאוחדת רכשה מהמיליארדר המצרי נגיב סאווירס את חברת הטלפון והאינטרנט האיטלקית "וינד" (אותה רכש ב-2005) ו"אורסקום טלקום" חברת הסלולר הגדולה בצפון אפריקה. בפברואר 2017, "חברת האחזקות וימפלקום" שינתה את שמה ל-Veon, על שם פלטפורמת ההודעות שפיתחה.
בשנת 2008 החברה רכשה מניות בחברת המסחר "יברוסט" אך בעקבות חילוקי דעות עם בעלת המניות השנייה בחברה, מגאפון, משכה את השקעותיה מהחברה. בפברואר 2018 מכרה את כל מניותיה ב"יברוסט" לידי מגאפון.
בשנת 2018 קיבל מייסד החברה דמיטרי זימין תואר דוקטור לשם כבוד מאוניברסיטת תל אביב.
הבעיה עם אפו
הבעיה עם אפו (באנגלית: The Problem with Apu) הוא סרט טלוויזיה תיעודי עצמאי של הקומיקאי הארי קונדבולו.
התמה העומדת במרכז הסרט היא הייצוג הסטריאוטיפי והפוגעני לכאורה בדמותו של אפו נהספימפטילון לקהילת המהגרים מהודו בארצות הברית. הצילומים נערכו ב-2016, והסרט שודר בערוץ "truTV" ב-19 בנובמבר 2017. דיון ציבורי בעניין התנהל בעיתונות וברשתות החברתיות, ובעקבות הסרט המדבב האנק עזריה הודיע כי הוא לא יתרום עוד את קולו לדמות.
רקע
בילדותו ובהתבגרותו, הקומיקאי הארי קונדבולו (Hari Kondabolu) ספג השראה רבה מסדרת הטלוויזיה "משפחת סימפסון" לסגנון ההומור שלו ולבחירה בקומדיה כקריירה. כבן למשפחת מהגרים מהודו, הוא העריץ את דמותו של אפו נהספימפטילון כייצוג היחיד לתרבותו בתרבות הפופולרית בארצות הברית. עם זאת, בבגרותו הוא החל להסתכל בצורה ביקורתית על הדמות והחל לראות בה ייצוג סטריאוטיפי ופוגעני של הקהילה שלו.
הביקורת הציבורית של קונדבולו כלפי הדמות הוצגה לראשונה בתוכנית הסטנד-אפ של הקומיקאי וו. קמאו בל בערוץ "FX". קונדבולו היה חלק מצוות תסריטאי התוכנית, ובמהלך אחד הדיונים הוא העלה את העניין של אפו. כשבל שמע על כך, הוא דרש מקונדבולו לכתוב קטע בנושא ולבצע אותו בעצמו בתוכנית. בפרק ששודר ב-2012, קונדבולו העלה מונולוג בן חמש דקות שהציג את הנושא. הוא תקף בחריפות את המדבב האנק עזריה, המעניק את קולו לדמותו, ותיאר אותו כ"בחור לבן שעושה רושם של בחור לבן שעושה צחוק מאבא שלי" והאשים אותו בגזענות. כמו כן, הוא יצא נגד הייצוג הכולל של דרום-אסייתים בסדרות טלוויזיה וסרטי קולנוע בעולם המערבי. לאחר שקטע זה צבר פופולריות והפך לוויראלי ברשתות החברתיות, קונדבולו החליט ליצור סרט תיעודי שיעסוק בנושא בהרחבה.
בריאיון שנערך עימו ב-2015, עזריה הכיר בהשפעה החברתית של הדמות כמקור לבריונות גזענית כלפי ילדים ממוצא דרום-אסייתי. קונדבולו פנה אליו בבקשה להתראיין לסרטו, אך עזריה סירב מחשש לעריכה מגמתית שתוציא את דבריו מהקשרם ותפגע בו ובסדרה. עם זאת, הוא הסכים לקיים דיון פתוח בנושא עם עיתונאים. השדרן טרי גרוס מתחנת הרדיו הציבורית והסטנדאפיסט בעל הפודקאסט מארק מרון הזמינו אותו לעשות כך, אך קונדבולו טען כי עזריה סירב להצעות אלו.
נושאים
בסרט, קונדבולו משוחח עם קומיקאים אמריקאים ממוצא דרום-אסייתי על השפעת דמותו של אפו על חייהם. עזיז אנסרי, קאל פן, מאוליק פאנצ'ולי, אוטקרש אמקרקר, סמרט צ'קרבארטי, סאקינה ג'פרי, אסיף מנדווי וחסן מינהאג' מספרים על אנקדוטות שונות הקשורות בנושא זה. לדברי אלו, הם נקראו בשם "אפו" או נקשרו אל שם זה ככינוי גנאי לפחות פעם אחת במהלך ילדותם. בנוסף, כמה מהם טוענים כי הם נתבקשו במהלך מבחני בד להקריא טקסט במבטא של אפו. קונדבולו משווה את הופעתו של אפו להשחרת פנים, מכיוון שאת מלאכת הדיבוב מבצע אדם לבן לו אין שום קשר למוצא הדמות.
בחלקים מן הסרט, קונדבולו מביע את הערכתו ל"משפחת סימפסון" כמוסד חתרני ותבוני מבחינה תרבותית בנוף המיינסטרים האמריקאי. לא נקבעת עמדה חד-משמעית בנוגע לסדרה, ומוצגות מגוון דעות בנוגע אליה. כך למשל, בעוד קונדבולו עצמו מציין כי הוא עוד אוהב את הסדרה על אף הבעייתיות בדמות, קאל פן טוען כי היא הדמות הרסה לו לחלוטין את הסדרה. בהתייחסותו למחלוקת זו, קונדבולו אמר כי.
ביקורת, תגובות והשפעה
מעבר להתייחסויות אל הנושא עצמו, "הבעיה עם אפו" זכה לביקורות חיוביות מהמבקרים. אתר הסקירה "Rotten Tomatoes" העניק לסרט ציון של 89%, על פי ציון ממוצע של 8.3/10 בהתבסס על 19 ביקורות (17 "טריות" ו-2 "רקובות"). באתר הסקירה "Metacritic" הוא זכה לציון של 77, בהתבסס על 4 ביקורות.
בהמשך השנה, באוקטובר, סדרת הטלוויזיה "סאות' פארק" הקדישה לנושא פרק - "הבעיה עם קקי". בפרודיה על הפולמוס הציבורי סביב דמותו של אפו והתבטאויותיה של השחקנית רוזאן בר, מר הנקי מואשם באמירות גזעניות, מיזוגניות ופוגעניות ומוגלה בשל כך מהעיירה. העיר ספרינגפילד מתוארת בציניות כמקום בו "לאנשים לא אכפת משנאה ומאי-סובלנות", ובכתוביות הסיום מופיע האשטאג הקורא לבטל את "משפחת סימפסון". פרק זה שם ללעג את תרבות התקינות הפוליטית. על אף שרבים ראו בפרק זה תמיכה בביקורת הציבורית על דמותו של אפו והתנערות מ"משפחת סימפסון", המפיקים טריי פארקר ומאט סטון הבהירו כי כוונתם הייתה דווקא לשים ללעג את אותה הביקורת.
המדבב האנק עזריה, שתרם את קולו לדמות במשך כשלושים שנים, הצהיר בריאיון בתוכנית הלילה של הקומיקאי סטיבן קולבר כי הוא מוכן לפרוש מדיבוב הדמות. לדבריו, הוא מודאג מהנזק שהסטריאוטיפים בדמות עלולים ליצור בתדמית ובחיי החברה ההודית בארצות הברית. את תגובה זו של עזריה, קונדבולו ציין לשבח. בינואר 2020, עזריה הכריז כי הוא לא ידבב עוד את הדמות. גריינינג, מצידו, הצהיר כי הדמות תישאר בסדרה. ביוני, ברקע המהומות סביב רצח ג'ורג' פלויד, צוות ההפקה אישר כי את הדמות ידבב אדם ממוצא הודי. אזריה שב על התנצלותו ב-2021 בראיון לפודקאסט של דאקס שפרד, וב-2023 הוא קיים ראיון אישי עם קנדבולו בנושא. בפועל, מאז 2017 דמותו של אפו הופיעה ברקע בלבד ולא דיברה עוד.
BLAKE
BLAKE היא משפחה של פונקציות גיבוב קריפטוגרפיות שהראשונה שבהן פותחה ב-2008 והייתה מועמדת לתחרות הגיבוב עבור תקן SHA-3 שאורגנה על ידי NIST ובסופה זכה Keccak. בהתאם לדרישות התקן האלגוריתם כולל ארבע פונקציות: BLAKE-224, BLAKE-256, BLAKE-384 ו-BLAKE-512 כשהמספר אחרי השם מייצג את גודל הפלט בסיביות. הן מחולקות לשתי קטגוריות; הראשונה BLAKE-256 מיועדת לפלטפורמת 32 סיביות או פחות, ממנה נגזרת BLAKE-224 הנבדלת ממנה בערכים ההתחלתיים וגודל הפלט וכן לגבי BLAKE-512 והפונקציה הנגזרת ממנה המיועדות לסביבת 64 סיביות. אף על פי ש-BLAKE לא זכתה בסופו של דבר, לפי הצהרת מארגני התחרות לאחר קריפטואנליזה מעמיקה, BLAKE כמו יתר האלגוריתמים שעלו לגמר בטוחה לשימוש ולא התגלו בה פגמים או בעיות רציניות. BLAKE2 פותחה בעקבות הלקחים והניסיון שהצטברו מקודמה. היא מהירה מאוד ונחשבת ל-'סטייט אוף דה ארט' בתפוקתה. היא מהירה פי שלושה בערך מ-SHA-3 ולטענת המפתחים עם ביטחון זהה. היא מגיעה בשתי גרסאות BLAKE2s עבור חומרה מוגבלת משאבים ו-BLAKE2b הפועלת על פלטפורמת 64 סיביות ונועדה לביצועים גבוהים.
BLAKE פותחה על ידי Jean-Philippe Aumasson, Luca Henzen, Willi Meier ו-Raphael C.-W. Phan. בתחילה נקראה BLAKE-xx כאשר xx הוא 28, 32, 48 או 64. ב-2010 שונה השם לקראת ההגשה לתחרות כדי להבדילו מהגרסה המקורית. BLAKE2 שהוצעה בטיוטה פותחה בדצמבר 2012 על ידי Jean-Philippe Aumasson, Samuel Neves, Zooko Wilcox-O’Hearn, ו-Christian Winnerlein.
שתיהן חופשיות לשימוש ואינן מוגנות בפטנט. לא ידוע על קריפטואנליזה מוצלחת שלהן והן נחשבות לבטוחות. כמו כן פורסמו מספר גרסאות מוחלשות של מועמד SHA-3 הנקראות "גרסאות צעצוע" לצורך קריפטואנליזה (BLOKE, FLAKE, BLAZE ו-BRAKE). קיימים מימושים חופשיים של הפונקציות השונות בשפת C, C++ ו-C# בין היתר אפשר למצוא ב-GitHub וכן מימוש לשפת VHDL.
BLAKE
פונקציית הגיבוב BLAKE מבוססת על מספר מרכיבים ידועים בביטחונם. היא דור המשך של פונקציית הגיבוב LAKE המכילה מצב פנימי רחב (Wide pipe), פונקציית הדחיסה הפנימית היא וריאציה של צופן הזרם ChaCha והיא מגוונת באמצעות Salt שהוא ערך אקראי חד-פעמי שאינו סודי המתפקד כמו וקטור אתחול והאיטרציה הפנימית פועלת לפי מבנה HAIFA שהוא גרסה משופרת של מבנה מרקל-דמגרד. הגיוון הוא אופציונלי וכאשר הוא קיים הפונקציה נקראת פונקציית גיבוב אקראית.
פונקציית גיבוב אקראית
פונקציית גיבוב אקראית היא פונקציית גיבוב המשלבת בנוסף לקלט הרגיל "גיוון" אקראי הנקרא Salt. מהיבט תאורטי המטרה של ה-Salt היא לאפשר הסתמכות על פונקציית גיבוב בעלת ביטחון חלש ממה שהוצהר. הרעיון הוצע במקור על ידי שי הלוי והוגו קרווציק לחיזוק אלגוריתם חתימה דיגיטלית DSA, המשלב בין היתר פונקציית גיבוב. השאיפה היא שאלגוריתם החתימה יישאר בטוח אפילו אם פונקציית הגיבוב בה הוא משתמש אינה טובה לגמרי, כלומר ביטחונה התרופף בעקבות קריפטואנליזה חדשה, בדיוק כמו שקרה עם MD5. אפשר להפוך פונקציית גיבוב דטרמיניסטית לאקראית על ידי ערבוב הקלט עם ערך אקראי לפי שמעבירים בפונקציית הגיבוב. למשל פונקציית הגיבוב מהצורה נקראת פונקציית גיבוב אקראית, כאשר H היא פונקציית גיבוב רגילה כמו SHA-2 ו-r יכול להיות ערך אקראי אפילו קצר ואינו נחשב למפתח הצפנה לכן אין צורך להסתירו. מבנה כזה יעיל ומבטיח קושי רב יותר במציאת התנגשויות כלומר למצוא y המקיים מאשר במודל הסטנדרטי של פונקציות גיבוב. כאן התקפת יום הולדת אינה ישימה כיוון שהיא לא יכולה להיות אוף ליין, כלומר התוקף חייב לקבל בנוסף לתמצית הקלט את ה-Salt שמיוצר באופן אקראי עבור כל מסר, לכן אפשר להסתפק בפונקציית גיבוב הנקראת Target Collision Resistance (בקיצור TCR) שהיא גרסה חלשה יותר מפונקציה חסינת התנגשויות מלאה.
באופן כללי מומחים ממליצים כיום היכן שהדבר אפשרי לעבור לאלגוריתם גיבוב אקראי כי הוא מספק "רשת ביטחון", אם וכאשר יתגלו בפונקציית הגיבוב עצמה חולשות.
תכונות
עקרונות הפיתוח והתכנון של פונקציית הגיבוב BLAKE הם: